钦定古今图书集成/明伦汇编/交谊典/第056卷 > 《陪窦侍御灵云南亭宴诗》〈并序〉前人
## 钦定古今图书集成/明伦汇编/交谊典/第056卷 > 《陪窦侍御灵云南亭宴诗》〈并序〉前人

凉州，近胡高下其池亭，盖以耀蕃落也。幕府董帅雄勇，径践戎庭，自阳关而西，犹枕席矣。军中无事，君子饮食宴乐，宜哉！白简在边，清秋多兴，况水具舟楫，山兼亭台，始临泛而写烦，俄登陟以寄傲。丝桐徐奏，林木更爽，觞蒲萄以递欢，指兰茞而可掇。胡天一望，云物苍然，雨萧萧而牧马声断，风袅袅而边歌几处，又足悲矣。员外李公曰：七夕者何？牛女之夕也。夫贤者何得谨其时？请赋《南亭》诗，列之于后：

“人幽宜眺听，目极喜亭台。风景知愁在，关山忆梦回祇言殊语默，何意忝游陪。”连唱波澜动，冥搜物象开。
新秋归远树，残雨拥轻雷。檐外长天尽，樽前独鸟来。
常吟《塞下曲》，多谢幕中才。河汉徒相望，嘉期安在哉。